Informatīvais ziņojums

par Ministru kabineta š.g. 20.februāra ārkārtas sēdes

darba kartības punktu

“ Par 2012.gada 20.-21.februāra Eiropas Savienības Konkurētspējas ministru padomē izskatāmajiem jautājumiem”

## 2012.gada 20.-21.februārī Briselē (Beļģijā) notiks ES Konkurētspējas ministru padome. Plānots, ka tajā tiks izskatīti sekojoši jautājumi, kas ir Izglītības un zinātnes ministrijas kompetencē:

*1.* ***viedokļu apmaiņa*** *par Eiropas Zemes novērošanas programmu GMES;*

*2.* ***politiskā debate*** *par Stratēģijas Eiropa 2020 Ikgadējo izaugsmes ziņojumu;*

*3.* ***diskusija*** *par ietvara programmu pētniecībai un inovācijai Horizonts 2020. Dānijas Prezidentūra ir apkopojusi neformālās Konkurētspējas ministru padomes, kas notika š.g. 1.-2.februārī, rezultātus un ir izvirzījusi diskusijai vairākus jautājumus;*

*4.* ***ministru pusdienas****, kuru tēma ir Eiropas Komisijas priekšlikuma „Inovācija ilgstpējīgai izaugsmei: bioekonomika Eiropai” apspriešana.*

**1. Viedokļu apmaiņa par Eiropas Zemes novērošanas programmu GMES**

2011. gada 6. decembrī Eiropas Komisija (EK) prezentēja savu *Priekšlikumu par Eiropas Zemes novērošanas programmu GMES un tās darbību pēc 2014.gada*. Priekšlikums apskata jautājumus par GMES programmas vadību, datu politiku un finansēšanu pēc 2014. gada. EK ir izteikusi priekšlikumu finansēt GMES ārpus ES daudzgadu finanšu shēmas un tās finansēšanai izveidot starpvaldību fondu. Šis finansēšanas aspekts ir problemātiskākais GMES programmas kontekstā, un ES dalībvalstu vidū nav vienprātības par GMES finansēšanas modeli.

Dānijas Prezidentūra ir atsaukusi iepriekš darba kārtībā iekļauto jautājumu par Padomes secinājumu par GMES pieņemšanu, ir sagatavojusi informāciju par aktuālo situāciju, un dalībvalstis tiek aicinātas izteikties par GMES. Vienlaikus Dānijas Prezidentūra norādīja, ka nevēlas plašu debati, kurā viedokli izsaka katra valsts.

**Latvija ES Konkurētspējas ministru padomē neplāno izteikties par GMES jautājumu**.

Vienlaikus Latvijas sākotnējā nostāja par GMES ir pausta IZM nacionālajā pozīcijā Nr.1 „Horizonts 2020 – Ietvara programma pētniecībai un inovācijai”.

Latvija skata jautājumu par GMESkontekstā ar sarunām par ES daudzgadu budžetu 2014.-2020. gadam.

Latvija skeptiski vērtēGMES finansēšanu ārpus ES daudzgadu budžeta, jo šāds Eiropas Komisijas piedāvātais finansējuma modelis uzskatāms par necaurspīdīgu un grūti pārraugāmu, kā arī dalībvalstis iegūs tikai daļēju informāciju par šo projektu finanšu situāciju.

Latvija turpina vērtēt GMES projekta finansēšanas modeļus.

**2.** **Politiskā debate par Stratēģijas Eiropa 2020 Progresa ziņojumu un Ikgadējo izaugsmes ziņojumu**

2011. gada 23. novembrī EK publicēja otro *Ikgadējo izaugsmes ziņojumu* (*Annual* *Growth Survey*), ar kuru tiks uzsākts otrais ES ekonomiskās politikas uzraudzības un koordinācijas cikls – Eiropas semestris. 2012. gada *Ikgadējais izaugsmes ziņojums* kalpos par pamatu kopējās izpratnes veidošanai par nepieciešamajām nacionālā un ES līmeņa prioritātēm nākamajiem 12 mēnešiem. Ziņojumā EK izvirzījusi 5 prioritātes, kurām pakārtoti nacionālajā un ES līmenī īstenojamie pasākumi: izaugsmei draudzīgas fiskālās konsolidācijas īstenošana, normālās kreditēšanas atjaunošana ekonomikā, izaugsmes un konkurētspējas veicināšana, bezdarba un sociālo problēmu risināšana un valsts pārvaldes modernizācija.

Lielākā daļa pētniecības un inovācijas finansēšanas Eiropā tiek veikta nacionālajā līmenī, un tāpēc viens no galvenajiem jautājumiem ir par to, kādi izaugsmi veicinoši pasākumi būtu vislabāk veicami tieši nacionālajā līmenī. Tas jo īpaši ir svarīgi tādos jautājumos kā kritiskā masa, vienkāršošana un racionalizēšana, publisko resursu apvienošana un efektīvāka izmantošana, saskaņojot pētniecības vai iepirkuma programmu darbību dažādās dalībvalstīs un savstarpēji sadarbojoties.

Dānijas prezidentūra **ministru** **diskusijai ir izvirzījusi sekojošus jautājumus** (katrai dalībvalstij jāizsakās par vienu jautājumu):

*1. Vai piekrītat tam, ka ieguldījumi pētniecībā un inovācijā ir izšķirošs elements, formulējot attiecīgas ES un nacionālas stratēģijas, reaģējot uz esošo krīzi?*

*2. Ņemot vērā labo progresu Inovāciju Savienības īstenošanā, kādi papildus pasākumi būtu jūsu prioritāte, lai nodrošinātu lielāko neatliekamo ekonomisko ietekmi, piemēram, turpināt stiprināt partneru pieeju, veiksmīgāk apvienot piedāvājumu un pieprasījumu pasākumus, novērts šķēršļus, kas traucē inovatīvu uzņēmumu izaugsmei?*

*3. Ņemot vērā subsidiaritātes principu, kuri izaugsmi sekmējoši pasākumi ir vislabāk veicami nacionālajā nevis Eiropas mērogā?*

Latvija ir izvēlējusies atbildēt uz 3. jautājumu par izaugsmi sekmējošiem pasākumiem nacionālajā līmenī:

**Latvija uzskata**, ka nacionālajai politikai būtu jābūt integrējošai un simbiotiskai ar Eiropas politiku.

**Attiecībā uz Eiropas mēroga politikas veidošanu, Latvija uzskata**, ka Kohēzijas politikas līdzekļi būtu jāvirza uz izaugsmi un Kohēzijas politikai būtu jāsaglabā tās pamatmērķis - atšķirību izlīdzināšana starp mazāk attīstītajiem reģioniem un pārējo ES.

Lielāka loma visaptverošas Eiropas pētnieciskās un inovāciju telpas veidošanā nākotnē būtu jāspēlē piedāvātajai zinātnes un pētniecības ietvara programmai Horizonts 2020. Nacionālā līmenī būtu jāveido reģionu attīstības programmas, kuras nodrošinātu efektīvu fondu izlietošanu. Nacionālais līmenis ir vislabāk piemērots individuālu pilsētu, novadu un reģionu izaicinājumu identificēšanai un reaģēšanai uz šiem izaicinājumiem.

**Visbeidzot Latvija norāda**, ka būtu svarīgi, ja subsidiaritātes aspekts varētu tik ieviests reģionālā līmenī, piemēram, Baltijas Jūras Stratēģijas ietvaros, vienlaikus sekmējot Baltijas jūras reģiona kopējo izaugsmi un teritoriālo sadarbību, kā arī nodrošinot iekšējo kohēziju reģionā, kā arī reģiona kopējo konkurētspēju un nodarbinātības pieaugumu,.

**3.** **Viedokļu apmaiņa par Progresa ziņojumu par ietvara programmu pētniecībai un inovācijai Horizonts 2020**.

Likumdošanas priekšlikumu par ES nākotnes ietvarprogrammu pētniecībai un inovācijai Horizonts 2020 EK publicēja 2011.gada 30.novembrī. Aptverot visu inovācijas ciklu, palielinot finansējumu pētniecībai un inovācijai, tās mērķis ir vienkāršot noteikumus, kas reglamentē ES finansējumu un veicināt izcilu zinātnisko bāzi. Atzīstot, cik svarīga ir Horizonts 2020 programma, Dānijas prezidentūra ir noteikusi mērķi panākt daļēju vispārēju vienošanos par Horizonts 2020.

Balstoties uz 2012. gada 2. februāra neformālās ES Konkurētspējas ministru sanāksmes diskusijām par Horizonts 2020 programmu (1) papildināmības iespējas ar citām ES programmām, it īpaši, ar Kohēzijas fondu, 2) vienkāršošana un 3) pāreja no pētniecības un inovāciju nozīmīgums), Dānijas Prezidentūra piedāvā sekojošus jautājumus diskusijai Konkurētspējas padomē:

*1. Kā nodrošināt, ka transversāli jautājumi, piemēram, starptautiskā sadarbība, kā arī sociālās zinātnes un humanitārās zinātnes, tiek efektīvi iekļautas programmā (Horizonts 2020)? Kā izveidot vislabāko ietvaru starpdisciplinaritātei?*

*2. Lai nodrošinātu visaptverošu pieeju, kas palielinātu MVU līdzdalību, ir vienlīdz svarīgi nodrošināt politiku nacionālajā līmenī. Kā dalībvalstis sekmē plašāku MVU līdzdalību Horizonts 2020 programmā? Vai būtu jāizveido padomdevēja un pārraudzības mehānisms?*

1. **Latvija uzskata**, ka sociālās un humanitārās zinātnes veido ļoti nozīmīgu fundamentālās zinātnes daļu. Pētījumi, kas tiek veikti sociālajās un humanitārajās zinātnēs, kā arī starpdisciplināri sociālo un humanitāro zinātņu un eksakto zinātņu pētījumi, kļūst arvien nozīmīgāki šodienas zinātnē, jo tādējādi tiek nodrošināts nozīmīgs ieguldījums visplašākajās pētniecības nozarēs, paplašināts inovatīvo nozaru klāsts un sniegts ievērojams ieguldījums dažādu tautsaimniecības nozaru konkurētspējas paaugstināšanā.

**Tāpēc Latvija uzskata,** ka ir ļoti svarīgi diskutēt Horizonts 2020 kontekstā ne vien par eksaktajām zinātnēm un lietišķo pētījumu atbalstīšanu, bet atvēlēt arī vietu sociālajām un humanitārajām zinātnēm.

**Latvija uzskata**, ka risinājums būtu Horizonts 2020 ietvaros izveidot pētniecības programmu dažādu kultūras, humanitāro un sociālo zinātņu projektiem, kuriem, iespējams, nav sākotnēji novērtējams ieguldījums tautsaimniecībā, inovācijā un konkurētspējā, taču ilgtermiņā noteikti atmaksāsies šo projektu morālais ieguldījums nacionālās zinātnes attīstībā.

2. **Latvija kopumā atbalsta** EK priekšlikumā par Horizonts 2020 noteiktos prioritāros virzienus - vadošo un rūpniecisko tehnoloģiju segmentus(IKT, nanotehnoloģijas un nākotnes materiāli, biotehnoloģijas, moderna ražošana un pārstrāde, kosmosa izpēte). Tie daļēji sakrīt arī ar Latvijas tautsaimniecības prioritāriem attīstības virzieniem.

**Latvija uzskata**,kaHorizonts 2020 ietvarprogrammai būtu jākoncentrējas uz atbalsta sniegšanu inovācijas, t.sk. eko-inovācijas projektiem, informācijas sabiedrības attīstībai, ieskaitot valodu tehnoloģiju attīstību, un jaunu risinājumu izstrādei un ieviešanai enerģētikas jomā. **Latvija jo īpaši sagaida**, ka šīs aktivitātes ietvaros tiks turpinātas un pilnveidotas jau esošā Konkurētspējas un inovācijas programmas ietvaros uzsāktās aktivitātes Informācijas un komunikācijas tehnoloģiju atbalstam, kas varētu sniegt būtisku ieguldījumu Digitālās programmas Eiropai noteikto mērķu sasniegšanai.

**Latvijai ir nozīmīga** informācijas un komunikācijas tehnoloģiju attīstība, īstenojot Digitālo programmu Eiropai (*Digital Agenda for Europe*), ņemot vērā IKT nozares eksportpotenciālu, ietekmi uz tautsaimniecības un valsts pārvaldes efektivizāciju, IKT lomu zinātnē, izglītībā un sociālajā sfērā.

**Latvija nacionālajā līmenī ir atsākusi** finansēt tirgus orientēto pētījumu programmu, kurā MVU sadarbojas ar zinātniskajām institūcijām inovatīvu projektu īstenošanā ar mērķi radīt konkurētspējīgus produktus ātrai ieviešanai tirgū. Tirgus orientēto pētījumu programma sekmē starpdiciplinārus pētījumus dažādās nozarēs, piemēram, biotehnoloģijā, farmācijā, IKT u.c.

**4.** **Ministru pusdienas par Eiropas Komisijas stratēģiju „Inovācija ilgstpējīgai izaigsmei: bioekonomika Eiropai”**

2012.gada 13.februārī EK publicēja savu stratēģiju un rīcības plānu *Inovācija ilgstpējīgai izaugsmei: bioekonomika Eiropai* par bioekonomiku Eiropā.

Bioekonomika sevī ietver ilgtspējīgu ražošanu, atjaunojamos bioloģiskos resursus un to pārstrādi, bioproduktus, piemēram, bioplastmasu, biodegvielu un bioenerģiju. Tas aptver lauksaimniecības, mežsaimniecības, zivsaimniecības, pārtikas, celulozes un papīra ražošanu, kā arī ķīmijas, biotehnoloģijas un enerģētikas nozares. Šiem sektoriem ir spēcīgs inovāciju potenciāls sakarā ar to plašu lietojumu tādās zinātņu nozarēs kā dzīvības zinātnes, agronomija, ekoloģija, pārtikas zinātne un sociālās zinātnes), kas nodrošina ar rūpniecības tehnoloģijām biotehnoloģiju, nanotehnoloģiju, informācijas un komunikācijas tehnoloģijas un inženierzinātnes.

ES bioekonomikas apgrozījums ir gandrīz 2 miljardi EUR un tajā ir nodarbināti vairāk nekā 22 miljoni cilvēku.

EK stratēģija paredz veicināt pētniecības un inovāciju pasākumus, lai palielinātu ES vadošo lomu un investīcijas bioekonomikā, kvalificēta bioekonomikas darbaspēka pieaugumu un veicinātu uzņēmējdarbību. Stratēģija paredz sekmēt tirgus attīstību un resursu izmantošanas efektivitāti bioekonomikā lauksaimniecībā un mežsaimniecībā, zvejas un akvakultūras, uz bio balstītām ražošanas nozarēm un pārtikas nozarēs, radot papildus izaugsmi un nodarbinātību. Bioekonomikas stratēģija nozīmē dialogu un labāku mijiedarbību un koordināciju, aptverot dažādas politikas ES un nacionālajā līmenī.

Ministru pusdienām Dānijas prezidentūra paredzējusi **tēmu par bioekonomiku** un ir ierosinājusi šādus diskusijas jautājumus:

*Vai piekrītat, ka bioekonomika var dot ieguldījumu inovatīvākai, resursu ietilpīgākai un konkurētspējīgākai sabiedrībai? Ja tā ir, kādus īpašus pasākumus ES un nacionālajā līmenī būtu nepieciešams veikt, lai maksimāli palielinātu pētniecības un inovācijas ietekmi saiknē ar bioekonomiku*?

**Latvija piekrīt** Eiropas Komisijas stratēģijā *Inovācija ilgstpējīgai izaugsmei: bioekonomika Eiropai* izteiktajai Eiropas bioeknomikas analīzei, balstot to uz trim pilāriem par pētniecības un inovācijas ieguldījumu ilgtspējīgas Eiropas biokenomikas attīstībā, par tirgus attīstības veicināšanu un resursu gudru izmantošanu, kā arī par saskaņotu bioekonomikas politiku ES un nacionalajā līmenī.

**Latvija uzskata**, ka bioekonomikai būtu jāieņem centrālā vieta Eiropas nākotnes ekonomikā, jo šis ekonomikas virziens ir ne vien perspektīvs no izaugsmes viedokļa, bet arī ilgstpējīgas politikas kritērijs, kā arī saskaņojas ar Eiropas politisko mērķi par ekoloģisku un tīru vidi.

**Vienlaikus Latvija vērš uzmanību**, ka virkne ES pētniecības instrumentu, piemēram, vienotās plānošanas iniciatīvas, jau darbojas šādā virzienā, tādēļ būtu liederīgi ar laiku saskaņot šo programmu un instrumentu mijiedarbību ar bioekonomikas stratēģiju.

Delegācijas vadītājs: **Mareks Gruškevics**, Izglītības un zinātnes ministrijas valsts sekretārs

Delegācijas dalībnieki: **Juris Štālmeistars**, vēstnieks, Pastāvīgā pārstāvja Eiropas Savienībā vietnieks,

**Liene Bramane**, Izglītības un zinātnes ministrijas nozares padomniece.

Izglītības un zinātnes ministrs R.Ķīlis

Vīza:

Valsts sekretārs M.Gruškevics

17.02.2012. 09:13

1601

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, baiba.beinarovica@izm.gov.lv